## Odluka o izmjenama i dopunama Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja

### NN 11/2007 (31.1.2007.), Odluka o izmjenama i dopunama Odluke o osnovama za sklapanje ugovora o provođenju zdravstvene zaštite iz obveznog zdravstvenog osiguranja

# HRVATSKI ZAVOD ZA ZDRAVSTVENO OSIGURANJE

**484**

Na osnovi odredbi članka 72. Zakona o obveznom zdravstvenom osiguranju (»Narodne
novine« broj 85/06., 105/06. i 118/06.) i članka 19. Statuta Hrvatskog zavoda za
zdravstveno osiguranje (»Narodne novine« broj 16/02., 24/02. i 58/03) Upravno
vijeće Hrvatskog zavoda za zdravstveno osiguranje na 41. sjednici održanoj 25.
siječnja 2007. godine uz suglasnost ministra nadležnog za zdravstvo, a prema
prethodno pribavljenom mišljenju nadležnih komora donijelo je

## ODLUKU

### O IZMJENAMA I DOPUNAMA ODLUKE O OSNOVAMA ZA SKLAPANJE UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA

Članak 1.

U Odluci o osnovama za sklapanje ugovora o provodenju zdravstvene zaštite iz
obveznog zdravstvenog osiguranja (»Narodne novine« broj 142/06. i 143/06., u
daljnjem tekstu: Odluka o ugovaranju) u članku 8. dodaje se novi stavak 6. koji
glasi:
»Upućivanje na kontrolne preglede i daljnju dijagnostičku obradu nakon provedene
specijalističko-konzilijarne zdravstvene zaštite, kao i utvrdivanje prava na
bolovanje u nadležnosti je izabranog dok­tora primarne zdravstvene zaštite, uz
uvažavanje stručnih kriterija i dogovor s odgovarajućim specijalistom.«

Članak 2.

U članku 9. u stavku 1. iza riječi: »osiguranju« dodaje se zarez i riječi: »a
koji privremeno borave u Republici Hrvatskoj,«.

Članak 3.

Iza članka 10. dodaje se novi članak 10.a. koji glasi:

»Članak 10.a.

Zavod je obvezan tijekom ugovornog razdoblja provoditi nadzor nad izvršavanjem
ugovornih obveza ugovornih subjekata Zavoda.
Nadzor se provodi u skladu s odredbama Zakona i općih akata Zavoda na sljedeći
način:
– pregledom i provjerom financijske, medicinske i druge dokumentacije kod
ugovornog subjekta Zavoda
– pregledom i provjerom dostavljene dokumentacije u ustrojstvenim jedinicama
Zavoda zbog provjere točnosti podataka koji se dostavljaju Zavodu.
Uz nadzor iz stavka 2. ovog članka posebno se nadzire da li izabrani doktor
medicine, odnosno stomatologije:
1. provodi mjere zdravstvene zaštite iz obveznog zdravstvenog osiguranja na
svojoj razini zdravstvene djelatnosti utvrđene opsegom prava na zdravstvenu
zaštitu iz članka 15. i 16. Zakona,
2. primjenjuje pravila struke, a kod propisivanja terapije preporuke glede
farmakoterapije, kliničke smjernice te načela farmakoekonomike vodeći računa o
interakcijama i kontraindikacijama za pojedini slučaj,
3. postupa protivno odredbama Zakona, Zakona o zdravstvenoj zaštiti, drugih
zakona, posebnih propisa, podzakonskih akata te općih akata Zavoda,
4. zlorabi pravo u svezi s utvrđivanjem prava na bolovanje osiguranika iz članka
39. stavka 1. Zakona.
Nadzor iz stavka 2. podstavka 1. ovog članka Zavod, u pravilu, provodi uz
prethodnu najavu, a iznimno bez najave u poslovnom prostoru ugovornog subjekta
Zavoda uz obveznu prisutnost predstavnika ugovornog subjekta Zavoda.
Prilikom provodenja nadzora izvršavanja ugovornih obveza ugovorne zdravstvene
ustanove i ugovornog privatnog zdravstvenog radnika Zavod je obvezan posebno
voditi računa o izvršavanju preuzetih ugovornih obveza u svezi s ostvarivanjem
prava osiguranih osoba Zavoda na zdravstvenu zaštitu iz obveznog zdravstvenog
osiguranja, te namjenskom korištenju sredstava ugovorenih sa Zavodom za tu
namjenu, a u skladu sa sklopljenim ugovorom.
O izvršenom nadzoru ovlašteni radnik Zavoda obvezno sastav­lja zapisnik u 2
primjerka s kratkim sadržajem obuhvata nadzora. Jedan primjerak zapisnika nakon
obavljenog nadzora uručuje se ugovornom subjektu kod kojeg je nadzor proveden.
Nakon obavljenog nadzora i na osnovi pribavljene dokumentacije sastavlja se
izvješće o utvrđenom činjeničnom stanju sa zaključcima i prijedlogom mjera.
Izvješće iz stavka 7. ovog članka dostavlja se ugovornoj zdravstvenoj ustanovi,
odnosno ugovornom privatnom zdravstvenom rad­niku kod kojeg je proveden nadzor,
a na koje ugovorne zdravstvene ustanove i ugovorni privatni zdravstveni radnik
imaju pravo uložiti prigovor Zavodu u roku od 8 dana od dana zaprimanja
izvješća.
Zavod je obvezan u roku od 15 dana od dana zaprimanja prigovora na izvješće
ocijeniti njegovu osnovanost i o rezultatu pisano izvijestiti ugovornu
zdravstvenu ustanovu, odnosno ugovornog privatnog zdravstvenog radnika.«

Članak 4.

U članku 22. stavak 4. mijenja se i glasi:
»Iznimno od odredbe stavka 2. ovog članka troškovi za lijekove prema sljedećim
ATK šiframa: J05AB14, od LOIAA01 do L04AX01, N05AE04, od N05AH03 do N05AH04,
N05AX08, N07BC01 do N07BCO2, V06CA01, od V06DX01 do V06DX03 ne uračunavaju se u
prosječni iznos novčanih sredstava za lijekove koji se mogu propisati na
recept.«

Članak 5.

U članku 27. u stavku 2. broj: »7« zamjenjuje se brojem: »3«.

Članak 6.

Članak 28. mijenja se i glasi:

»Članak 28.

Ustanova je obvezna u slučaju spriječenosti svojih radnika, dok­tora medicine i
stomatologije, dipl. ing. medicinske biokemije, te magistara farmacije u
obavljanju ugovorenih zdravstvenih djelatnosti osigurati zamjenu, te unaprijed,
odnosno odmah nakon saznanja o tome izvijestiti nadležni područni ured Zavoda
putem tiskanice koja je sastavni dio Općih uvjeta ugovora o provođenju
zdravstvene zaštite iz obveznog zdravstvenog osiguranja (u daljnjem tekstu: Opći
uvjeti).
Ugovorni privatni zdravstveni radnik obvezan je u slučaju spriječenosti u
provođenju ugovorene zdravstvene zaštite osigurati zamjenu u skladu s odredbom
članka 148. Zakona o zdravstvenoj zaštiti, te unaprijed, odnosno odmah nakon
saznanja o tome izvijestiti nadležni područni ured Zavoda putem tiskanice iz
stavka l. ovog članka.«

Članak 7.

Iza članka 35. dodaju se novi članci 35.a. i 35.b. koji glase:

»Članak 35.a.

Ugovorna zdravstvena ustanova, odnosno ugovorni privatni zdravstveni radnici
obvezni su osiguranu osobu upućenu radi korištenja specijalističko-konzilijarne
zdravstvene zaštite primiti odmah, a najkasnije u roku 30 dana od dana kad im se
osigurana osoba s uputnicom izabranog doktora prvi put javila.
Ako ugovorna zdravstvena ustanova, odnosno ugovorni privatni zdravstveni radnici
ne pruže osiguranoj osobi traženu zdravstvenu zaštitu u roku iz stavka 1. ovog
članka, doktor ugovorne zdravstvene ustanove, odnosno ugovorni privatni
zdravstveni radnik obvezan je, uz potpis odgovorne osobe i pečat ustanove,
odnosno ordinacije, na uputnici naznačiti datum kad im se osigurana osoba prvi
put javila, razlog nepružanja tražene zdravstvene zaštite s naznakom datuma kad
će osiguranu osobu primiti na specijalistički pregled ili dijag­nostički,
odnosno terapijski postupak s time da pri tom, ovisno o medicinskoj
indiciranosti i raspoloživim kapacitetima, osiguranoj osobi osigura zdravstvenu
zaštitu unutar roka od 60 dana od datuma prvog javljanja osigurane osobe
ugovornoj zdravstvenoj ustanovi, odnosno ugovornom privatnom zdravstvenom
radniku.

Članak 35.b.

Ugovorna bolnička zdravstvena ustanova obvezna je upućenu osiguranu osobu
primiti na bolničko liječenje u najkraćem mogućem roku, a u slučajevima
ugroženosti života, odmah.
Ako ugovorna bolnička zdravstvena ustanova ne osigura potrebno bolničko
liječenje u roku od 30 dana od dana kad joj se osigurana osoba prvi put javila,
doktor ugovorne bolničke zdravstvene ustanove obvezan je, uz potpis odgovorne
osobe i pečat ustanove, na uputnici naznačiti datum kad im se osigurana osoba
prvi put javila, razloge neprimanja osigurane osobe na bolničko liječenje i
upute izabranom doktoru u svezi s daljnjim postupkom, te upisati datum kad će
bolnička ustanova primiti osiguranu osobu na bolničko liječenje, s time da pri
tom, ovisno o medicinskoj indiciranosti i raspoloživim kapacitetima, osiguranoj
osobi osigura bolničku zdravstvenu zaštitu unutar roka od 60 dana od datuma
prvog javljanja osigurane osobe ugovornoj bolničkoj zdravstvenoj ustanovi.«

Članak 8.

U članku 41. u tablici 3.b. »Plaćanje po terapijskom postupku –PPTP – grupe za
ugovaranje – bolnička zdravstvena zaštita« pod rednim brojem:
– 46. u stupcu »Opis« tekst: »Ugradnja 1 do 2 stenta« zamjenjuje se tekstom:
»Ugradnja 1 do 2 metalna stenta ili 1 stent koji otpušta lijek (DES). Indikacije
za ugradnju DES: bolesnici s dijabetesom, značajna suženja na malim koronarnim
žilama (< 3 mm), bolesnici s dugim i difuznim lezijama (>1,5 cm), bolesnici s
in-stent restenozama, bolesnici sa suženjem glavnog stabla lijeve koronarne
arterije.«
– 47. u stupcu »Opis« tekst: »Ugradnja 3 ili više stentova« zamjenjuje se
tekstom: »Ugradnja 3 ili više metalnih stentova ili 2 stenta koji otpuštaju
lijek (DES). Indikacije za ugradnju DES: bolesnici s dijabetesom, značajna
suženja na malim koronarnim žilama(< 3 mm), bolesnici s dugim i difuznim
lezijama (>1,5 cm), bolesnici s in-stent restenozama, bolesnici sa suženjem
glavnog stabla lijeve koronarne arterije.«
Ispod tablice 3.b. u tekstu pod oznakom »\*\*« iza riječi: »kliničke bolnice«
briše se slovo: »i« i dodaje zarez, a iza riječi: »klinike« dodaje se tekst: »i
specijalne bolnice za kardiovaskularnu kirurgiju i kardiologiju«.

Članak 9.

U članku 44. u stavku 2. riječi: »S LDL kolesterol« zamjenjuju se riječima: »S
kolesterol«, a riječi:« Pravilima ugovaranja« zamjenjuju se riječima: »Općim
uvjetima«.

Članak 10.

U članku 53. u stavku I. broj: »8« zamjenjuje se brojem: »9«.
U stavku 2. u prvom retku broj: »8« zamjenjuje se brojem: »9«, a iza riječi:
»Odluke« dodaje se zarez i tekst: »kao i za strance iz članka 9. stavka 1. ove
Odluke osigurane u Zavodu prema Zakonu o zdravstvenoj zaštiti stranaca u
Republici Hrvatskoj,«.
U stavku 4. u prvom retku broj »8« zamjenjuje se brojem: »9«., a iza riječi:
»Odluke« dodaje se tekst: »koje privremeno borave u Republici Hrvatskoj«.
U stavku 5. broj: »3« zamjenjuje se brojem: »4«.

Članak 11.

Članak 59. mijenja se i glasi:

»Članak 59.

Zbog potreba praćenja rada, ugovorna zdravstvena ustanova i ugovorni privatni
zdravstveni radnici, obvezni su koristiti programsku podršku za priključenje na
Centralni zdravstveni informatički sustav Hrvatske (CEZIH).
Programska podrška iz stavka 1. ovog članka mora imati važeće odobrenje ministra
nadležnog za zdravstvo.
Novčana sredstva za održavanje programske podrške kao i povezivanje primarne
zdravstvene zaštite na CEZIH utvrdit će se posebnom odlukom Upravnog vijeća
Zavoda.«

Članak 12.

U članku 62. riječi: »stupanja na snagu« zamjenjuju se s riječi: »primjene«, a
broj: »59« zamjenjuje se brojem: »61«.

Članak 13.

Ova Odluka stupa na snagu danom objave u »Narodnim novinama«.

Klasa: 025-04/07-01/11
Urbroj: 338-01-01-07-I
Zagreb, 25. siječnja 2007.

Predsjednik
Upravnog vijeća Hrvatskog zavoda
za zdravstveno osiguranje
**prim.
Stjepan Bačić, dr. med.**, v. r.

Odluka, NN 11/2007-484
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)